**Iartă-mi plecarea**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă iartă c-am plecat curând

Şi nu ţi-am dat de ştire,

Din laşitate sau sperând

C-o să-nţelegi, iubire,

Că mi-ar fi fost cu mult mai greu,

N-aş fi găsit cuvinte

De bun rămas, din ochiul meu

O lacrimă fierbinte

Te va urma pe orice drum

Şi-n fiecare viaţă,

Dar am păstrat pentru acum

A viselor dulceaţă.

- Cum poţi să pleci şi să mă laşi

Când eu am fost cu tine

De la-nceput şi câţiva paşi

Ne mai despart... Ştii bine

Că spre infern ori paradis

Vom merge împreună

Şi vom trăi acelaşi vis

Departe de furtună.

Pe orice drum ai fi ales,

Te voi urma de-aproape,

Să fiu perechea ta în vers

Şi lacrimă sub pleoape.

Liliana Trif Ioan Grigoraș